<classify> Wakala wa Taifa wa Hifadhi ya Chakula NFRA umesema, nchi ina chakula cha kutosha na kusisitiza kuwa katika msimu wa kwanza wa ununuzi wa mahindi, bei ya NFRA ni wastani wa Sh 380 hadi Sh 400 kwa kilo.Kaimu Ofisa Mtendaji Mkuu wa NFRA, Vumilia Zikankuba amesema leo kuwa, wakala hautanunua mahindi mabovu na kusisitiza wakulima kuwa na mahindi yenye ubora ambayo yatawasaidia kupata masoko ya nje pia.Haiwezekani NRFA itumie fedha za serikali kununua mahindi yasiyokidhi viwango vya ubora na machafu kutoka kwa wakulima. Hivyo wakulima wanapaswa kuzalisha mahindi kwa kuzingatia viwango vya ubora vinavyokidhi vigezo vya soko, amesema.Zikankuba amesema ili kuhakikisha mahindi ya wakulima yanaweza kukidhi viwango vinavyotakiwa, NFRA tayari imeshatoa elimu kwa wakulima kupitia vikundi na kwenye vyombo vya habari.Amebainisha kuwa baada ya elimu hiyo, wakala umefanikiwa ambapo wakulima kutoka maeneo ya Makambako, Sumbawanga na Mpanda wameanza kuzalisha na kuuza mahindi yenye ubora kwa NFRA.Dhima ya serikali ni kwenda uchumi wa kati kupitia uchumi wa viwanda, kwa mahindi hayatumiki kwa chakula pekee bali kutengeneza bidhaa mbalimbali. Hivyo hatuwezi kufikia Tanzania ya viwanda endapo wakulima watazalisha malighafi zisizokuwa na ubora, amesema.Viwango vinavyopaswa kuzingatiwa na wakulima wa mahindi ni kwamba unyevunyevu usizidi asilimia 13.5, takataka asilimia 0.5 na punje zilizovunjika zisizidi kwa asilimia mbili.Viwango vingine ni punje zilizoliwa na wadudu na zilizosinyaa zisizidi asilimia moja, punje mbovu asilimia mbili na punje za rangi tofauti zisizidi asilimia 0.5.Msimamo wa Rais John Magufuli, wa kutotoa chakula cha msaada upo sahihi kwa sababu kuna maeneo walikwishazoea kupelekewa chakula cha msaada. Msimamo huo umelenga kuwahamasisha wananchi kutunza chakula, haya malalamiko ya hatuna chakula yanachangiwa na uzembe wa wananchi wa kuuza chakula chote, amesema.Alisema jukumu la wakala ni kutunza chakula kwa ajili ya dharura kama kumetokea majanga kama mafuriko, njaa na tetemeko.Kuhusu bei ya mahindi ambayo NFRA imeanza kununua mahindi kwa wakulima, alisema ni wastani wa Sh 380 kwa kilo hadi Sh 400 kwa kilo kulingana na eneo, na ni bei inayoendana na mwenendo wa bei ya soko.Mfano bei ya soko la mahindi mkoani Ruvuma ni Sh 250 kwa kilo, lakini sisi kama NRFA tunanunua kwa bei ya juu ya kuanzia Sh 350 hadi 380 kwa kilo, amesema.Mkoani Dodoma NFRA inanunua Sh 420 kwa kilo, Makambako Sh 400, Shinyanga Sh 500, Katavi na Ruvuma Sh 350 hadi 388. Bei hiyo bado ni ya juu ukilinganisha na bei ya soko iliyopo, amesema.Aidha, Zikankuba amesema ziada ya mazao yote yaliyozalishwa na wakulima msimu huu imefikia tani milioni mbili huku ziada ya mahindi pekee ni tani 970,000. Zikankuba alisema NFRA imetengewa Sh bilioni 15 kwa ajili ya kununua tani 28,000 kwa awamu ya kwanza ikiwa ni asilimia mbili ya ziada ya mahindi iliyopo.  <topic>: kitaifa 